ארז כליף (25), במקור מנס־ציונה, גר עם הכלב שלו רותם בקראווילה ברימונים. הוא לומד באוניברסיטה העברית בירושלים, ומשלם 550 שקל בחודש שכר דירה על קראווילה מרווחת לשני שותפים, שכוללת מטבח, סלון ושני חדרי שינה. "אני לא רוצה שההורים שלי יתמכו בי", הוא מסביר. "בשנת הלימודים הקודמת גרתי במרכז ירושלים ושילמתי 1,700 שקל בחודש לדירה של שני חדרים. המעבר לפרויקט הזה חוסך לי 30 אלף שקל בשנה, וככה אני יכול להתקיים בעצמי".
איתן (28) מגורים: בטבע בירושלים לומד: האוניברסיטה העברית הפתרון: ערסל ולינה בטבע שכר דירה: אין איתן (28), לקח את העניין הזה של לא להיות תלוי באף אחד קצת יותר רחוק. הוא פשוט גר רוב הזמן בטבע, ולא משלם שקל. "מאוד חשוב לי להיות עצמאי", הוא מסביר. "כשסיימתי את החוזה בדירה שמתי את כל הציוד שהיה לי ברכב והסעתי אותו חזרה לבית של ההורים. החלטתי לצאת קצת מארבעה קירות, להתנתק מפינוקים ולהפסיק עם הגעגוע לטבע. בכל ערב אני תולה את הערסל שלי במקום אחר, ומשתדל שזה לא יפריע לאף אחד".
מקלחות? "אני מוצא פתרונות יצירתיים. החוויה הזו גרמה לי להצטמצם. מתברר שמספיקים לי שני זוגות של גרביים ותחתונים, שבכל לילה אני שוטף אחד מהם ולובש אותו למחרת. לגבי מקלחות ושירותים, אני לא רוצה לחשוף יותר מדי פרטים אבל תמיד אפשר להסתדר. רק מקווה שהשנה לא ירד שלג בירושלים. בכל מקרה יש לי ערסל זוגי מתקדם שהזמנתי מחברת קמפינג בקולורדו, והוא בנוי לשינה בשטח גם בתנאים קיצוניים".